**Оцена резултата научног, истраживачког, односно уметничког рада кандидата**

Кандидаткиња др Јелена Јовановић својим научним и истраживачким деловањем остварила је запажене резултате у ужој научној области за коју се бира.

Докторску дисертацију под насловом *Наративни поступци у романима српске модерне* одбранила је на Филозофском факултету у Нишу, 12. фебруара 2015. године, пред комисијом у саставу: проф. др Јован Делић, проф. др Горан Максимовић, проф. др Снежана Милосављевић Милић, проф. др Сања Мацура и др Светлана Шеатовић Димитријевић. Дисертацију је радила под менторством проф. др Снежане Милосављевић Милић.

Од последњег избора др Јелена Јовановић објавила је више радова у часописима са листе Министарства за науку. Поред тога, њен ангажман обележила су и бројна саопштења на међународним и домаћим научним скуповима која су објављена у целини у међународним, тематским зборницима, и у угледним домаћим зборницима.

Члан је истраживачког тима на пројекту *Поетика српског реализма*, бр. 178025 који финансира Министарство просвете, науке и технолошког развоја Републике Србије.

Учествовала је у реализацији семинара *Савремени приступи у настави српског језика и књижевности* (са темама *Наратологија у настави књижевности, Облици приповедања у тумачењу књижевног дела, Паратекст – проблем границе приповедног текста*)

Због свега наведеног Департман за српску и компаративну књижевност оцењује да је др Јелена Јовановић показала значајну способност за научни и истраживачки рад, подржава њен избор у звање **доцента**, и предлаже Изборном већу да донесе ПОЗИТИВНУ оцену за резултате њеног научног и истраживачког рада.

Управница Департмана за српску и компаративну књижевност

доц. др Данијела Поповић Николић

**Оцена ангажовања кандидата у развоју наставе и других делатности високошколске установе**

Кандидаткиња др Јелена Јовановић коју је комисија предложила за избор у звање доцента за ужу научну област *Српска и компаративна књижевност (Теорија књижевности и Српска књижевност 20. века)* испољила је карактеристике које су значајно допринеле развоју наставе. Она је добар познавалац области из којих је држала вежбе (основне студије: *Теорија књижевности, Тумачење књижевног дела*; *Наратологија,* *Теорије читања и интерпретације* ; мастер студије: *Методологија науке о књижевности*) и држи до високих стандарда и сталног осавремењивања материје којом се бави. Поред тога, савесно приступа наставном процесу залажући се за активан однос студената у настави.

Кандидаткиња је учествовала у комисијама за одбрану дипломских радова (77). Један је од чланова Иницијативног одбора Центра за наратолошке студије на Филозофском факултету у Нишу. Секретар је Уредништва часописа за Филолошке науке Philologia Mediana и члан Савета Филозофског факултета.

Департман за српску и компаративну књижевност оцењује да се кандидаткиња др Јелена Јовановић на прави начин ангажовала у развоју наставе Филозофског факултета, подржава њен избор у звање **доцента** и предлаже Изборном већу да донесе ПОЗИТИВНУ оцену за резултате кандидаткињиног ангажовања у развоју наставе и других делатности високошколске установе.

Управница Департмана за српску и компаративну књижевност

доц. др Данијела Поповић Николић

**Оцена резултата педагошког рада кандидата**

Кандидаткиња др Јелена Јовановић коју је комисија предложила за избор у звање **доцента** за ужу научну област *Српска и компаративна књижевност* (*Теорија књижевности и Српска књижевност 20. века)* остварила је значајне резултате у свом досадашњем педагошком раду.

Испољила је смисао за педагошки рад изводећи вежбе са студентима на јасан и пријемчив начин, инсистирајући на успешној комуникацији. Мотивисала је студенте на продубљивање знања преко консултација око савладавања обавезног градива и у изради семинарских радова.

Због овога Департман за српску и компаративну књижевност оцењује да је кандидаткиња др Јелена Јовановић постигала завидне резултате у свом педагошком раду, па предлаже Изборном већу да донесе ПОЗИТИВНУ оцену резултата кандидаткињиног педагошког рада.

Управница Департмана за српску и компаративну књижевност

доц. др Данијела Поповић Николић